32006R1909
L 365/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1909/2006 AL CONSILIULUI
din 18 decembrie 2006
de modificare a anexei la Regulamentul (CE) nr. 2042/2000 de instituire a unui drept definitiv antidumping asupra importurilor de sisteme de telecamere originare din Japonia
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (denumit în continuare „regulament de bază”) (1),
având în vedere propunerea Comisiei prezentată după consultarea comitetului consultativ,
întrucât:
A. PROCEDURĂ ANTERIOARĂ
(1)
Prin Regulamentul (CE) nr. 1015/94 (2), Consiliul a instituit un drept antidumping definitiv asupra importurilor de sisteme de telecamere originare din Japonia.
(2)
În septembrie 2000, Consiliul a confirmat, prin Regulamentul (CE) nr. 2042/2000 (3), drepturile antidumping definitive care au fost instituite prin Regulamentul (CE) nr. 1015/94 (astfel cum a fost modificat ulterior), în conformitate cu articolul 11 alineatul (2) din regulamentul de bază.
(3)
La articolul 1 alineatul (3) litera (e) din Regulamentul (CE) nr. 2042/2000, Consiliul a exclus în mod explicit din sfera de aplicare a dreptului antidumping sistemele de camere enumerate în anexa la regulamentul menționat anterior (denumită în continuare „anexa”), care sunt modele profesionale de calitate superioară, care corespund din punct de vedere tehnic definiției produsului prevăzute la articolul 1 alineatul (2) din regulamentul menționat anterior, dar care nu pot fi considerate sisteme de telecamere.
(4)
Prin avizul din 29 septembrie 2005 (4), Comisia a inițiat o revizuire, în temeiul articolului 11 alineatul (2) din regulamentul de bază, a Regulamentului (CE) nr. 2042/2000 privind măsurile antidumping care se aplică importurilor de sisteme de telecamere originare din Japonia.
(5)
Printr-un aviz din 18 mai 2006, Comisia a inițiat o procedură antidumping privind importul anumitor sisteme de camere originare din Japonia, în conformitate cu articolul 5 din regulamentul de bază. Dat fiind că definiția produsului din cadrul prezentei proceduri include produsele care fac obiectul măsurilor prevăzute de Regulamentul (CE) nr. 2042/2000, Comisia a inițiat, de asemenea, prin același aviz din 18 mai 2006, o revizuire a măsurilor în vigoare, în temeiul articolului 11 alineatul (3) din regulamentul de bază.
B. CERCETARE PRIVIND NOILE MODELE DE CAMERE PROFESIONALE
1. Procedură
(6)
Un producător-exportator japonez, în acest caz Hitachi Denshi (Europa) GmbH („Hitachi”), a informat Comisia cu privire la intenția sa de a introduce un nou model de sisteme de camere profesionale pe piața comunitară și i-a solicitat acesteia să adauge acest nou model pe lista prevăzută în anexa la Regulamentul (CE) nr. 2042/2000, astfel încât să fie exclus din sfera de aplicare a drepturilor antidumping.
(7)
Comisia a informat industria comunitară cu privire la aceasta și a început o cercetare cu unicul scop de a stabili dacă produsul în cauză se încadrează în sfera de aplicare a drepturilor antidumping și dacă dispozitivul Regulamentului (CE) nr. 2042/2000 ar trebui modificat în consecință.
2. Model supus cercetării
(8)
Cererea de scutire prezentată, însoțită de informațiile tehnice necesare, se referea la următorul model:
Hitachi:
-
cap cameră V-35W.
Acest model a fost prezentat pentru a înlocui modelul V-35 deja scutit.
3. Constatări
(9)
Capul de cameră V-35W corespunde descrierii produsului de la articolul 1 alineatul (2) litera (a) din Regulamentul (CE) nr. 2042/2000. Cu toate acestea, ca și modelul precedent, acesta se utilizează în principal în scopuri profesionale și nu se vinde cu sistemul sau adaptorul triaxial corespunzător pe piața comunitară.
(10)
Prin urmare, s-a constatat că acesta trebuie considerat ca un sistem de camere profesionale, în sensul articolului 1 alineatul (3) litera (e) din Regulamentul (CE) nr. 2042/2000. Prin urmare, acesta trebuie exclus din sfera de aplicare a măsurilor antidumping existente și trebuie adăugat în anexa la Regulamentul (CE) nr. 2042/2000.
(11)
În conformitate cu practica obișnuită a instituțiilor comunitare, acest nou model ar trebui scutit de dreptul antidumping de la data primirii, de către serviciile Comisiei, a cererii de scutire corespunzătoare. Prin urmare, toate importurile modelului de cameră prevăzut în continuare, efectuate de la 11 aprilie 2006, ar trebui scutite de dreptul antidumping începând cu această dată:
Hitachi:
-
cap cameră V-35W.
4. Informarea părților interesate și concluzii
(12)
Comisia a informat industria comunitară și producătorul-exportator al sistemului de telecamere cu privire la constatările sale și i-a oferit posibilitatea de a-și prezenta punctul de vedere. Nici una din părți nu a formulat obiecții cu privire la constatările Comisiei.
(13)
Ținând seama de cele prezentate anterior, se propune modificarea anexei la Regulamentul (CE) nr. 2042/2000 în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2042/2000 se înlocuiește cu anexa la prezentul regulament.
Articolul 2
(1) Prezentul regulament intră în vigoare în ziua următoare datei publicării în Jurnalul Oficial al Uniunii Europene.
(2) Prezentul regulament se aplică importurilor următorului model, fabricat și exportat către Comunitate de producătorul-exportator menționat în continuare:
Hitachi, de la 11 aprilie 2006
-
cap cameră V-35W.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2006.